Armen er blevet bragt til Retsmedicinsk Institut, hvor den torsdag vil blive undersøgt nærmere.

Københavns Politi har onsdag fundet endnu en arm i Køge Bugt i samarbejde med Forsvarets dykkere.

- Armen er ikke blevet undersøgt endnu, men den er fundet i samme område, som vi fandt den første arm, og den var tynget ned på lignende vis. Derfor antager vi, at armen har forbindelse til ubådssagen, siger vicepolitiinspektør Jens Møller Jensen.

Arm fundet på Nautilus' rute

Armen er blevet bragt til Retsmedicinsk Institut, hvor den i morgen vil blive nærmere undersøgt.

Politiet fandt en venstre arm i samme område den 21. november. Armen lå frit og var holdt nede med strips og rørstykker, svarende til det, der blev fundet på benene fra Kim Wall.

- Først og fremmest har fundet en stor etisk betydning for Kim Walls pårørende, at de nu har en hel person, som de på et tidspunkt kan begrave. Dernæst skal armen undersøges. Den er kørt på Retsmedicinsk Institut, og i morgen vil retsmedicinerne undersøge armen nøje for at se, om der kan være spor efter en forbrydelse eller spor, der kan belyse hændelsesforløbet i ubåden, siger Jens Møller Jensen til TV 2.

Den venstre arm blev fundet cirka en kilometer fra det sted, hvor hendes hoved og ben blev fundet. Det er ikke endeligt bekræftet, at der er tale om Kim Walls arme.

- Vi har ikke sikret dna-spor fra nogen af armene endnu, men begge arme er fundet i nærheden af det sted, hvor vi ved, at ubåden Nautilus har sejlet. Og de er belastet på samme måde som Kim Walls ben med strips og metalgenstande. Derfor antager vi, at det er Kim Walls arme, siger Jens Møller Jensen.

Endnu ingen klar dødsårsag

Han fortæller, at politiet endnu ikke har nogen klar dødsårsag.

- Nu har retsmedicinerne den sidste legemsdel at arbejde ud fra, og så må vi se, om det giver anledning til, at de kan komme tættere på, hvad der kan være sket i Nautilus.

Han fortæller, at der var hunde i området for 14 dage siden, som fik færten cirka 400 meter fra der, hvor den venstre arm blev fundet forrige tirsdag.

Politiet afsøger stadigvæk området for at finde Kim Wall og Peter Madsens mobiltelefoner samt redskaber eller lignende, der kan have forbindelse til sagen.

Forsvarer: Fund har stor betydning

Peter Madsens forsvarsadvokat, Betina Hald Engmark, håber, at fundet af armen, der formentlig tilhører journalisten Kim Wall, kan bringe politiet nærmere en dødsårsag.

- Vi håber, at politiet kan komme nærmere, hvad de opfatter som en dødsårsag.

- Det er vigtigt, at politiet kommer frem med, hvad de opfatter som dødsårsagen. Det kan have stor betydning for, om den sigtelse, der er rejst mod min klient for forsætligt drab, også holder i retten, siger advokaten til Ritzau.

Nægter drab

Peter Madsen er sigtet for at have dræbt den svenske journalist Kim Wall på en ukendt måde på et ukendt sted i ubåden Nautilus, efter han sejlede ud med hende i Øresund om aftenen den 10. august.

Drabet har han nægtet, men efter at have ændret forklaring et par gange tilstår han nu, at det var ham, der efter hendes død parterede Kim Wall og smed hende over bord.

En ny sigtelse om anden seksuel omgang end voldtægt nægter han også.

Peter Madsen fastholder, at Kim Wall døde som følge af en ulykke i ubåden. Tidligere har han hævdet, at der var tale om en ulykke med en tung luge, men den 14. oktober ændrede Peter Madsen i et politiforhør forklaringen til, at Kim Wall blev kvalt, mens hun var alene i ubåden - muligvis af gasser.

Retssagen mod Peter Madsen er planlagt til at begynde i Københavns Byret den 8. marts, og der er afsat otte retsdage til sagen.